Хэкужьыр жьэгу хуабэщ
Щхьэусыгъуэ хуэхъуар Iуэху мыщхьэпэми, узыгъэгуфIэр зыщ — Щамым къикIыж ди лъэпкъэгъухэм Хэкужьым щхьэегъэзыпIэ тынш зэрыщагъуэтырщ. Япэ лъэбакъуэхэм къыщегъэжьауэ мы Iуэхум хэтщ КъШР-м щыщ Али-Бэрдыкъуэ къуажэр. Щамым къикIыжа ди лъэпкъэгъу куэдым иужькIэ нэгъуэщI къуажэхэм псэупIэхэр щагъуэтыжами, япэу къезыгъэблэгъари ядэIэпыкъуари Хьэгъундыкъуей адыгэ жылэжьыр арауэ зэрыщытыр гурыфIыгъуэщ.
Нобэ зи гугъу фхуэтщIыну унагъуэм — Альмысри Худэ Аделрэ ипхъухэу Гусейнэрэ Закиярэ — Щамыр ибгына иужь, гъуэгуанэ кIыхь къызэринэкIащ ди къуажэм къыщетIысэхын ипэкIэ. Япэ ахэр щепсыхар Шэткъалэщ (Ставрополь). Иужьым Абхъазым Iэпхъуащ — а къэралым и паспорти къратащ, ауэ унагъуэр абы щемытIысэхыу Черкесск къэкIуэжащ, бэджэндэу яIыгъа унэм щIат уасэр къатехьэлъэ щыхъум, Хьэгъундыкъуей къыдэтIысхьащ.
«Дэнэ къалэ е къуажэ дыдэмысами, мыр ди Хэкужьщ. ДызыщIэс хъуну унэ мы къуажэм зэрыщыIэр Аргун Олег къыджиIэри, дыкъригъэблэгъащ. Ди гуапэу дыдэсщ Хьэгъундыкъуей жылэм. ЦIыхухэри къытпыкъуокI фIыкIэ, я гуэныхь дыхуейкъым», — жаIэ унагъуэм щIэсхэм.
Езыхэр Сирием хыхьэ Алеппэ къалэшхуэм щыпсэуащ. Зауэм кърихужьэри, Хэкужьым къагъэзэжащ илъэситхукIэ узэIэбэкIыжмэ. Хьэгъундыкъуей илъэсрэ ныкъуэрэ хъуауэ дэсщ. Зэшыпхъухэм я зы дэлъхум унагъуэ ищIауэ Шэткъалэ щопсэу. Адрей я зы дэлъхур Щамым къинащ.
Унагъуэм щыщхэм «вид на жительство» жыхуаIэм хуэдэ зэрагъэпэщауэ аращ, ауэ я тхылъхэм и пIалъэр икIауэ, абы прагъэщэжыным яужь итщ.
«Цы зэрыхъэным, абы пыIэ, щыгъын зэмылIэужьыгъуэхэр къыхэщIыкIыным дропсэу. Мы зэманым гъэмахуэщи, абы ахъшэ къыпэкIуэркъым, ауэ цIыхухэм тхьэмыщкIагъэ драгъахуэркъым. Тхьэм фIыщIэу къаритыж! Ди гуапэщ Хэкужьыр къызэрытпежьар, дикIыжыни ди гугъэкъым, зэрытлъэкIкIэ мы щIыгум лъапсэ щыдухуэжынущ», — жаIэ пщащэхэм.
Зэман куэд дэкIащ Кав-каз зауэжьыр зэриухрэ, ауэ абы ирипхъыхьа лъэпкъым и уIэгъэхэр кIыжакъым. Апхуэдэу щытми, адыгэ къуажэхэм хабзэрэ гулъытэрэ зэрыдэлъым уегъэгуфIэ, ар сыт хуэдэ зауэми гуауэми яхуэшхакъым. Мы унагъуэ цIыкIури Хьэгъундыкъуей къуажэкIэм щетIысэхауэ, Хэкужьым и жьэгум Iусщ, загъэхуабэу. Езыхэр цIыху гуапэщ, гуфIэпсыжщ, яIэр иджыри мащIэми, абыкIэ къыбдэгуэшэну хьэзырщ. КъызыпхыкIа гуауэм хуэдэ афIэкIа Тхьэм химыгъэплъэжкIэ! Хэкужьым я лъэр щиубыдыжауэ, заузэщIауэ тлъагъуну догугъэ.
КЪУЩХЬЭ (Бемырзэ) Мадинэ.
